google/wiki40b huggingface dataset:
Schlesiere

Schlesiere er betegnelsen på de folkene som lever i eller kommer fra Schlesien. Schlesien var alltid et blandet område med tyskere, polakker og en mindre andel tsjekkere, og preget av både tysk og polsk kultur. I nyere tid har enkelte definert schlesierne som et eget folk, som hverken er tyskere, polakker eller tsjekkere, men påvirket av alle disse kulturene. I folketellingen i 2011 erklærte 817 000 mennesker i Schlesien at deres nasjonalitet var «schlesisk».
Det er likevel alminnelig å skille mellom tyske schlesiere, som før annen verdenskrig utgjorde tre fjerdedeler av befolkningen i Schlesien og var i flertall i Nedre Schlesien og deler av Øvre Schlesien, og polske schlesiere som før annen verdenskrig var i flertall i deler av Øvre Schlesien. Etter krigen ble størstedelen av den tyskspråklige befolkningen på 4,5 millioner fordrevet, slik at det lever mange mennesker av schlesisk herkomst i Vest-Tyskland og det tidligere DDR. Mange av disse er organisert i Landsmannschaft Schlesien, som bl.a. arbeider for å ta vare på schlesisk kultur og identitet. Over 600 000 omkom eller ble savnet i fordrivelsesprosessen. Til gjengjeld ble Schlesien befolket av polakker fra andre deler av Europa, bl.a. dagens Ukraina.
De tsjekkiske schlesierne er betegnelsen på tsjekkere i det området som var kjent som Østerriksk Schlesien, som var den lille delen av provinsen Østerrike beholdt da resten av Schlesien ble avstått til Preussen.
Ansvarlig kapital

Ansvarlig kapital er den kapital som kan medregnes ved dekning av kapitalkravene etter myndighetenes forskrifter. Ansvarlig kapital kan bestå av kjernekapital og tilleggskapital og er et krav for banker og forsikringsselskaper.

Banker

Den ansvarlige kapitalen skal dekke bankens risikoer, det vil si lån som ikke tilbakebetales og andre tap.
Kapitalkravet til bankene er at de må ha ansvarlig kapital tilsvarende minst 8 prosent av forvaltningskapitalen (utlån/innskudd), men utlånene vektlegges forskjellig avhengig av risikokategori slik at kravet i praksis er lavere. Dette forholdstallet kalles kapitaldekning.
Jersey Joe Walcott

Første kamper som profesjonell

Walcott debuterte som profesjonell bokser 9. september 1930 da han møtte Cowboy Wallace i en kort kamp som Walcott vant på knockout i første runden. Etter fire strake knockoutseiere i 1933, tapte han for første gang en kamp, da Henry Taylor vant på poeng i Philadelphia, Pennsylvania. 
Walcott bokset 57 kamper før han fikk en kamp om verdensmestertittelen. Av de 57 kampene vant han 45, tapte 11 og én endte uavgjort. Han vant to av tre kamper mot senere verdensmester i lett-tungvekt, Joey Maxim, og han beseiret Jimmy Bivins og Lee Oma, og av tapene kan nevnes kampene mot Abe Simon og Al Ettore.

Første og andre tittelkamp

Den 5. desember 1947 var første gangen han fikk muligheten til å bli verdensmester i en kamp mot Joe Louis. Han var da trettitre år gammel og hadde sjansen til å bli den eldste til å vinne tittelen. Til tross for at han slo ned Joe Louis allerede i første runden og på nytt i fjerde runden tapte han kampen etter femten runder på poeng. De fleste som satt ringside og bokseskribenter mente Walcott fortjente å vinne. Et halvår senere, 25. juni 1948 fikk han en returkamp men den endte med at Joe Louis vant på knockout i ellevte runden.

Tredje tittelkamp

Den 22. juni 1949 fikk Walcott, for tredje gang en sjanse til å bli verdensmester. Denne gangen møtte han Ezzard Charles i en kamp om den ledige tittelen etter Joe Louis. Charles vant kampen på poeng etter femten runder. 
I en kamp i 1950 mot Harold Johnson, som senere ble verdensmester i lett-tungvekt, vant han på knockout i tredje runden. Han vant fire av de fem kampene han bokset dette året.

Fjerde tittelkamp

I 1951 den 7. mars gikk Walcott sin fjerde tittelkamp, og sin andre mot verdensmester Ezzard Charles, med samme resultat som i kampen to år tidligere. Ezzard vant på poeng etter femten runder og beholdt dermed verdensmestertittelen.

Verdensmester

Men i sitt femte forsøk, trettisju år gammel, den 18. juli 1951 ble Walcott endelig verdensmester da han beseiret Ezzard Charles på knockout i sjuende runden i en kamp i Pittsburgh i Pennsylvania, som den eldste som noensinne har vunnet verdensmestertittelen i tungvektsboksing. Walcott forsvarte sin tittel i nok en kamp mot Charles, og han vant kampen på poeng etter femten runder.

Boksekarrierens slutt

Den 23. september, 1952, tapte han tittelen til Rocky Marciano på knockout i runde tretten. Denne kampen er av mange eksperter regnet som en av de beste i boksehistorien. Walcott gulvet Marciano i første runden og han ledet kampenda Marciano traff med hva mange kaller 'the greatest punch in boxing history'.
I returkampen den 15. mai 1953 i Chicago i Illinois forsvarte Marciano tittelen han vant på knockout allerede i første runden. Dette ble Walcotts siste boksekamp og han trakk seg tilbake fra boksingen.
Walcotts rekord som den eldste til å vinne verdensmesterskapet i tungvektsboksing ble slått i 1994, av George Foreman, da 45 år.
Walcott er medlem av The International Boxing Hall of Fame i Canastota, New York.
Walcott gikk 72 kamper som profesjonell bokser, han vant 53, herav 33 på knockout, tapte 18 og en kamp endte uavgjort.
Nordishavet

Geologi og bunnforhold

Den eurasiske kontinentalplaten fortsetter utenfor kysten av Russland som en bred kontinentalsokkel som omfatter Barentshavet, Karahavet og de østlige delene av Nordishavet, dvs. Laptevhavet, Østsibirhavet og Tsjuktsjerhavet.  Her er Nordishavet et grunt sokkelhav med en dybde på under 200 m. Nord for Sibir har sokkelen en bredde på 600-800 km, mens den i de vestlige delene av havet er mye smalere.
Selve polarbassenget har over store områder dyp på over 3 000 m, men er oppdelt ved tre parallelt gående rygger. Den midtarktiske ryggen strekker seg fra nordøstpynten av Grønland mot Nysibirøyene. Den mektige Lomonosovryggen strekker seg fra nord for Grønland til Nysibirøyene. Nordvest for Ellesmereøya går Alfaryggen ut i polbassenget og fortsetter i Mendelejevfjellene, som slynger seg i retning av sokkelen utenfor Øst-Sibir-havet.
Mellom Den midtarktiske ryggen og sokkelen utenfor Barentshavet og Karahavet ligger Frambassenget, som er 4 665 m på det dypeste. Mellom Den midtarktiske ryggen og Lomonosovryggen ligger Det eurasiske bassenget. Makarovbassenget er dyphavet mellom Lomonosovryggen og Alfaryggen/Mendelejevfjellene, og Kanadabassenget er det store dyphavsbekkenet mellom Alfaryggen og Alaska.
Vine

Vine var en mobilapplikasjon, eid av Twitter; som lot brukerne lage og poste korte videoklipp. Tjenesten ble introdusert med en makslengde på videoklippene på seks sekunder og kan deles og inkluderes i sosiale nettverk som Twitter (som kjøpte appen i oktober 2012) og Facebook. Tidligere var Vine bare tilgjengelig for iOS, men har senere blitt tilpasset Android og Windows Phone.

Historie

Vine ble lansert av Dom Hofmann, Rus Yusupov og Colin Kroll i juni 2012. Selskapet ble kjøpt av Twitter i oktober 2012. 
Fra 24. januar 2013 ble Vine lagt ut for gratis nedlastning på iOS til iPhone og iPod Touch. Siden 2. juni 2013 har Vine også vært gratis til Android.
På et par måneder ble Vine den mest brukte videodelingsapplikasjonen på markedet. 9. april 2013 ble Vine den mest nedlastede gratis-appen i App Store.
I desember 2015, hadde vine 200 millioner aktive brukere. Og den 27. Oktober 2016 annonserte twitter at de skulle gjøre det umulig å legge ut videoer, men å lage de ville fortsatt være mulig. Den 20. Januar ble vine omdannet til en app der man ikke kunne se de publiserte videoene.
Sveits' ambassade i Oslo

Ambassadør

Ambassadør fra 2017 er Alain-Denis Henchoz, som ble utnevnt i 2015 som Rudolf Knoblauchs etterfølger.

Sideakkreditering

I tillegg til Norge er ambassadøren akkreditert til Island.

Konsulære tjenester

Konsulære tjenester håndteres fra 2011 av ambassaden i Stockholm.

Nåværende

Per 2017 holder ambassaden til i samme hus som Nederlands ambassade. Det dreier seg om en stor murvilla som ble tegnet av Georg Andreas Bull og oppført i 1867–68 for brødrene Homan. Bygningen har senere fått tilbygg ved Henrik Thrap-Meyer (1883) og Harald Olsen (1908).

Tidligere

Ambassaden holdt i en årrekke til i Bygdøy allé 78, i en bygning som ble tegnet av Jon Henrik Christensen og bygget spesielt for ambassaden i 1985. Fra 2014 til 2017 holdt ambassaden til en villa i Bygdøynesveien 13 som ble tegnet av arkitektkontoret Ekman, Smith & Michalsen (Ove Ekman, Einar Smith og Carl Michalsen) og oppført i 1916.
Padling under Stillehavslekene 2007

Padling under Stillehavslekene  2007. Padling var en av flere sporter som var med i de trettende stillehavslekene som ble arrangert i Apia på Samoa i perioden 25. august til 8. september 2007. Det var fjerde gangen som padling var med på programmet under stillehavslekene. Det ti øvelser, fem for menn og fem for kvinner. Tahiti ble beste nasjon, de vant alle ti gullmedaljene.
Hampden-Sydney College

Hampden-Sydney College er et privat, kristent college for mannlige studenter i småbyen Hampden-Sydney i delstaten Virginia i USA. Det ble grunnlagt av aktivister med tilknytning til Princeton University i 1775, det vil si før  uavhengighetskrigens begynnelse i USA – og er landets tiende eldtse lærested. Det er ett av bare tre colleges som fortsatt er forbeholdt menn i USA.
Ved Hampden-Sydney ble det i 2006 gitt undervisning opp til bachelorgrad til 1 106 studenter, med US$ 27 732 i skolepenger. Antall vitenskapelig ansatte dette året var 112.
Vulcan Point

Vulcan Point er ei øy i kratersjøen Crater Lake på Filippinene. Crater Lake ligger i sin tur på vulkanøya Taal i Taalsjøen, som befinner seg på øya Luzon i Sørkinahavet. Selv om den ikke er stort større enn et hus, er Vulcan Point verdens største øy i en sjø på ei øy i en sjø på ei øy.
Pustegass

Nitrogen

Nitrogen er en inertgass som forårsaker nitrogennarkose under dykking. Bruken av nitrogen er derfor begrenset til grunne dykk. Nitrogen kan også gi trykkfallsyke. Luft er den billigste pustegass til dykking
Ekvivalent luft dypde er ofte brukt til å lage en pustegass blanding som er tilpasset den dybden en planlegger å dykke til. Mange dykkere finner at 30 meter er en komfortabel maksimaldybde for å unngå nitrogennarkose når man dykker på luft. Partialtrykket til nitrogen er da 0,79 * 4 bar = 3,16 bar.

Helium

Helium er en inertgass som er mindre narkotisk enn nitrogen på trykk som er aktuell for dykking, så denne gassen er bedre egnet for dypere dykking. 
Helium kan også forårsake trykkfallsyke. Helium er heller ikke særlig godt egnet som inflatorgass til tørrdraktsdykking fordi den har mye større ledningsevne for varme enn luft. Dette fører til at en taper varme mye raskere i en tørrdrakt som fylles med helium. En vanlig måte å unngå dette er da å bruke en egen inflatorflaske fylt med luft eller argon. 
Helium er også en dyr gass å kjøpe slik at dykking med helium er en kostbar fornøyelse. Dersom en bruker rebreathere (gjenpustere) vil kostnaden til gass gå ned (på den annen side er jo en rebreather heller ikke særlig billig).

Neon

Neon er en inertgass som noen ganger brukes i dyp kommersiell dykking,men den er svært dyr.

Hydrogen

Hydrogen har vært brukt til dyp dykking, men den er svært eksplosiv når den blir blandet med oksygen.

Ikke ønskete gasser i pustegass

Mange gasser er ikke ønsket i pustegasser. Her følger er ukomplett liste:

Argon

Argon er en inert gass som er mer narkotisk enn nitrogen så den er ikke egnet som en pustegass under dykking. Den brukes til tørrdraktgass siden den har dårlige egenskaper til å lede varme (motsatt av Helium). Argon er også dyrere enn luft.

Karbondioksid

Karbondioksid produseres under metabolisering i kroppen. Den kan forårsake karbondioksidforgiftning.

Karbonmonoksid

Karbonmonoksid er forårsaket av ufullstendig forbrenning. Den kan komme inn i en pustegass ved at eksos suges inn i en kompressor eller fra forbrenning av smørolje i selve kompressoren. Karbonmonoksid er giftig for kroppen.
Esymus

Levevis

Disse billene lever i møkk og er hyppigst på steder der husdyr beiter. Mange av artene har gått sterkt tilbake, trolig på grunn av bruksendringer i landbruket, blant annet bruk av midler mot innvollsormer som er giftige for larvene.

Utbredelse

Gruppen er utbredt i Palearktis.
Sigurd Hole

Biografi

Hole er stadig på turné som en av de mest etterspurte norske bassister i sin generasjon, og han spiller inn album sammen med noen av Norges beste jazzmusikere. Han samarbeider ofte  med norske folkemusikere, og kombinerer tradisjonell musikk med elementer av moderne jazz. Hans hovedprosjektet siden 2005 er Eple Trio, i tillegg til ulike prosjekter med Karl Seglem. Nylig erstattet han Mats Eilertsen i Tord Gustavsen Quartet (2014). Han har også i flere år jobbet tett med sin kollega Jon Eberson på Norges musikkhøgskole, hvor han har en mastergrad i jazz og improvisert musikk (2008). Dette samarbeidet førte ham først til Jon Eberson Group, senere Eberson Funk Ensemble. Etter sin eksamen har Hole jobbet fulltid som musiker i ulike ensembler, som Karl Seglem Acoustic Quartet, Østerdalsmusikken og Eple Trio. Sistnevnte har vært hans største prosjekt, sammen med sitt mer amerikanskinspirerte jazz- og poporienterte arbeid med den norske gitarist Jon Eberson (særlig i bandet Jon Eberson Group). Nylig sluttet Hole seg til Tord Gustavsens kvartett, som gruppens nye bassist.
Hole er også komponist og musikkarrangør. Hans strykerarrangementer har blitt spilt over hele Norge i konserter med Jon Eberson Group, med musikere fra orkestre som Bodø Sinfonietta, Det Norske Kammerorkester og Kristiansand Symfoniorkester. Han har også arrangert musikk for Kringkastingsorkesteret og bidrar også som komponist til Eple Trio.
Hole har i tillegg til sitt kunstneriske arbeid, fungert som lærer i bass-spill, ensemblespill og improvisasjon ved Norges musikkhøgskole. Han underviser også i bass på Høgskolen i Agder.
Digambara

Digambar er en av de to hovedretningene innenfor den indiske religionen jainismen, den andre retningen er den noe større svetambararetningen.
Svetambara kalles for hvitkledte og gjenkjennes på sine hvite klær; digambara kalles for luftkledte eller himmelkledte, det vil si nakne. De to retningene har sitt kjerneområde i hver sin del av India: svetambara i delstatene Gujarat og Rajasthan i nordvest, og digambara i delstaten Karnataka i sørvest – med pilegrimsmålet Shravana Belgola.
Digambaraene har en strengere asketisk livsførsel en svetambaraene.
EM i curling 2006

EM i curling 2006 for herrer og kvinner var det 32. EM i curling som ble arrangert siden det første EM i 1975. Mesterskapet ble arrangert av European Curling Federation, og A-turneringen ble arrangert i arenaen St. Jakobshalle i Basel, Sveits i perioden 9. – 16. desember 2006. Samtidig spiltes B-EM i nabobyen Arlesheim.
Tegn (tidsskrift)

TEGN var navnet på et norsk «tidsskrift om og med tegneserier» som ble utgitt mellom 1986 og 2005.
Lillehammer stadion

Lillehammer stadion ble åpna som skøytebane 1. januar 1897. Banen ligger på Lillehammer, 180 moh.
Det har vært avholdt ett internasjonalt mesterskap på banen; VM for kvinner, 21.-22. februar 1953, der Khalida Sjegolejeva fra Sovjetunionen vant. Det er ellers avholdt flere nasjonale mesterskap på Lillehammer. Banen ble nedlagt som skøytebane 1. januar 1976.
Fantastic Four (film)

Fantastic Four er en amerikansk film av Tim Story som kom ut i 2005. Den handler om fire astronauter, Reed, Sue, Johnny og Ben som etter en tur i verdensrommet blir forvandlet fra å være helt vanlige mennesker til å bli mennesker med overnaturlige krefter. Under ferden blir de utsatt for stjernestøv som gjør at de får overnaturlige krefter, noe de bruker til å redde verden.
Filmen er basert på en tegneserie, skapt på 60-tallet av Stan Lee og Jack Kirby, fra Marvel Comics.
Minbar

En minbar (arabisk: منبر‎) er en prekestol i en moské, hvor bønnelederen, imamen, står når han taler til menigheten. En minbar er vanligvis formet som en trapp, til høyre for mihraben (en nisje i veggen som viser retningen mot Mekka).
Troides minos

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. Eggene legges rett på larvens næringsplante. Larven lever som plantespiser og er radikalt forskjellige fra de voksne, både i levevis og i kroppsbygning.  
Troides minos tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Reuschmedaljen

Reuschmedaljen er en forskningspris i geologi som utdeles av Norsk geologisk forening til yngre forskere (det vil si under 36 år) «for et fremragende vitenskapelig arbeid av høyeste internasjonal standard» som er «innen geologien eller dens forskjellige hjelpevitenskaper og må angå eller være relevant for norske forhold» 
Prisen ble opprettet i 1926 og er oppkalt etter Hans Reusch som stiftet Norsk geologisk forening og grunnla foreningens forskningstidsskrift.
Muirchertach Mac Ercae mac Eógain

Muirchertach Mac Ercae mac Eógain (død ca. 536) var ifølge irske annaler og kongerekker overkonge av Irland.
Thermozephyrus ataxus

Utseende

En middelsstor stjertvinge med middels lange stjerter på bakvingene. Hannens overside er skinnende grønn med smalt svarte ytterkanter, hunnen er mørkbrun med et blåfiolett felt på forvingen. Undersiden er lyst gråbrun med en lys tverrstripe.

Levevis

Larvene lever på eik (Quercus sp.).

Utbredelse

Arten er vidt utbredt, fra det vestlige Himalaya østover til Japan.
Sjømilitære Samfunds medalje for besvarelse av prisoppgave

Sjømilitære Samfunds medalje for besvarelse av prisoppgave er en norsk utmerkelse innstiftet av Sjømilitære Samfund i 1890. Medaljen med pengepremie følger som belønning for besvarelse av den prisoppgave Sjømilitære Samfund utlyser. Medaljen er godkjente av Forsvaret for bruk på norsk militæruniform.

Utforming

Sjømilitære Samfunds medalje for besvarelse av prisoppgave er utført i gull eller sølv. På forsiden har medaljen motiv med Norges riksvåpen med krone satt over et arrangement av korslagte flagg, anker, tauverk og forskjellige våpen. Etter unionsoppløsningen i 1905 fikk medaljen ny utforming med Norges nye riksvåpen. Innskriften «GLORIA CORONAT OPUS» (æren kroner verket) er plassert i en bue øverst på medaljens forside. Baksiden har en krans av eikeløv og grankvister. Inne i kransen står innskriften «SJØMILITÆRE / SAMFUNDS / PRISOPGAVE» fordelt over tre linjer. Utformingen tilsvarer Sjømilitære Samfunds fortjenstmedalje, bortsett fra at innskriftene er plassert på motsatte sider. Medaljen er opphengt i et blått bånd med kantstriper i gull.
Medaljen er utført av myntgravør Ivar Throndsen.

Tildeling

Besvarelse av Sjømilitære Samfunds prisoppgave kan belønnes med gullmedalje, sølvmedalje eller hederlig omtale. Sjømilitære Samfunds medalje for besvarelse av prisoppgave tildeles svært sjeldent. Gullmedaljen er siden 1996 tildelt én gang, sølvmedaljen fem ganger.
Genevieve Cogman

Tidlig liv

Cogman har en mastergrad i statistikk med medisinsk anvendelse. Hun jobber for National Health Service og bor i Nord-England. 
Cogman har også jobbet som frilanser og har blant annet bidratt med Steve Jackson Games; In Nomine og GURPS.
Roing under Panamerikanske leker 1983

Roing under Panamerikanske leker 1983. Roing var en av flere sporter i de niende Panamerikanske leker som ble arrangert i Caracas i Venezuela fra 14. til 29. august 1983. Det var ni øvelser, sju for menn og to for kvinner. USA ble beste nasjon med fire gullmedaljer foran Cuba med to.
Rosa Parks

Bussboikotten i Montgomery

1. desember 1955 i Montgomery i Alabama nektet hun å gi fra seg setet i den «fargede» delen av buss nr. 2857 til fordel for en hvit mann som gjorde krav på det fordi den «hvite» delen var full. Motivet var at hun var lei av å bli behandlet som en annenrangs borger. Parks ble arrestert, dømt og fengslet, men E.D. Nixon og Clifford Durr betalte kausjonen samme kvelden som hun ble arrestert.
Kvelden etter samlet 50 ledere i det fargede miljøet, ledet av da nokså ukjente Martin Luther King jr., seg for å diskutere passende aksjoner etter hendelsen. Resultatet var at hele det fargede miljøet gjennomførte en 381 dager lang boikott av bussene i Montgomery, fra desember 1955 til desember 1956. Den førte til at et stort antall busser ble stående parkert i månedsvis, inntil lovene som tillot segregering på offentlige kommunikasjonsmidler ble opphevet. Denne hendelsen var med på å sette i gang flere protester mot raseskillet.
USAs høyesterett kom i 1956 frem til at segregering av svarte og hvite på busser var grunnlovsstridig.
Parks hadde vært medlem av National Association for the Advancement of Colored People (NAACP) og aktiv i borgerrettsbevegelsen siden tidlig på 1950-tallet, og ble etter dette et forbilde i bevegelsen. Hun ble tildelt flere priser og æresbevisninger for sitt engasjement, blant annet Kongressens gullmedalje i 1999, og 9. september 1996 mottok hun Presidentens frihetsmedalje av president Bill Clinton. Begge regnes som USAs høyeste sivile utmerkelser. I 1993 ble hun innvotert i National Women's Hall of Fame.
I 2001 ble hun dedisert en park og et museum i Montgomery.
Prinsekanne

Prinsekanna er premien som tildeles nr. 2 i mesterskapet for seniorklassene 3-5 på Landsskytterstevnet. Premien er en sølv kaffekanne gitt av Norges Skytterstyre. Fra og med Landsskytterstevet 2008 ble denne omdøpt til «Kjell Kristian Rikes Minnepremie», som en hønnor til Rike for hans lange innsats med å skaffe skytingen høy popularitet og god mediedekning.
Jack Cox

Statistikk

Liverpool
Saudi-Arabias herrelandslag i håndball

Saudi-Arabias herrelandslag i håndball er det mannlige landslag i håndball for Saudi-Arabia. Det representerer landet i internasjonale håndballturneringer. Laget deltok ved Håndball-VM 2009.
Yuka Momiki

Landslaget

Yuka Momiki spilte 14 landskamper for Japans kvinnelandslag.